## La Generalitat posa en marxa una nova línia d’autobús per a connectar Picanya i Paiporta amb el centre d’especialitats de Torrent

*** Esta iniciativa, que s’emmarca en el pla ‘Recuperem València’, reforça la connectivitat amb autobús entre els tres municipis
* El servici, que entrarà en funcionament el pròxim 13 de febrer, complementa les llançadores substitutives de Metrovalencia**

La Conselleria de Medi Ambient, Infraestructures i Territori, ha anunciat l’entrada en servici, dijous que ve 13 de febrer, de la nova línia d’autobús que unirà Picanya i Paiporta amb el centre d’especialitats de Torrent.

Esta iniciativa, que s’emmarca en el pla ‘Recuperem València’, reforça la connectivitat amb autobús entre els tres municipis, que també disposen de llançadores que connecten directament estes poblacions amb València. A més, està habilitada una llançadora que connecta Picanya i Paiporta amb el Parc Central de Torrent i l’estació de Metrovalencia de Torrent.

Esta línia, que funcionarà de dilluns a divendres amb l’objectiu de millorar l’accessibilitat als servicis sanitaris, té parades a Paiporta en el carrer València, 19-Casa Gris; en la carretera Picanya-Independència; en el carrer Rosa dels Vents-Primavera de Picanya; i en el carrer Picassent-Alcàsser (Centre de Salut de Torrent).

En la zona sud en la qual prestaven servici les línies 1, 2 i 7 de Metrovalencia s’han habilitat en els últims mesos les llançadores Paiporta-València, Picanya-València i Torrent-València dins del servici de línies substitutives de Ferrocarrils de la Generalitat Valenciana (FGV). Estes romandran actives fins que finalitzen les obres de recuperació i es reparen les 100 incidències provocades per les inundacions, que impliquen, entre altres, la renovació dels ponts i viaductes afectats.

Fecha: 10/02/2025